b"\n_START_ARTICLE_\nEstabliments\n_START_SECTION_\nHist\xc3\xb2ria\n_START_PARAGRAPH_\nL\xe2\x80\x99origen del nucli de poblaci\xc3\xb3 d\xe2\x80\x99Establiments data del segle XVI, per\xc3\xb2 l\xe2\x80\x99\xc3\xa0mplia zona que ocupa l\xe2\x80\x99actual barri va esser habitada molt abans._NEWLINE_S'hi troben restes talai\xc3\xb2tiques a les Clavegueres de Sarri\xc3\xa0, al Caragol del Puig de l\xe2\x80\x99Alba, al puig del Gat i al poblat del Garrig\xc3\xb3 de Sarri\xc3\xa0. Tamb\xc3\xa9 hi ha restes prehist\xc3\xb2riques a les coves de Son Bau\xc3\xa7\xc3\xa0 i Can Mallol._NEWLINE_A l\xe2\x80\x99\xc3\xa8poca isl\xc3\xa0mica, l\xe2\x80\x99abund\xc3\xa0ncia d\xe2\x80\x99aigua hi va permetre el desenvolupament de l\xe2\x80\x99horticultura._NEWLINE_Despr\xc3\xa9s de la conquesta catalana de Mallorca, es va fer un repartiment i les terres varen passar a mans de Nun\xc3\xb3 San\xc3\xa7. Durant segles, l\xe2\x80\x99estructura agr\xc3\xa0ria d\xe2\x80\x99aquesta zona es fonament\xc3\xa0 en els latifundis de les grans possessions, i l\xe2\x80\x99origen del barri es troba en les parcel\xc2\xb7lacions r\xc3\xbastiques de sec\xc3\xa0 entorn d\xe2\x80\x99aquestes possessions._NEWLINE_La primera possessi\xc3\xb3 que es va parcel\xc2\xb7lar va esser Son Gual, que va donar lloc al nucli original de l\xe2\x80\x99actual Establiments Vells, anomenat el Rutl\xc3\xb3. El nom d\xe2\x80\x99Establiments fa refer\xc3\xa8ncia precisament a aquests proc\xc3\xa9s de fraccionament de la propietat. El llogaret d'es Rutl\xc3\xb3 apareix documentat per primera vegada el 1584, amb 14 parcel\xc2\xb7les. En el segle XII s\xe2\x80\x99inicia la parcel\xc2\xb7laci\xc3\xb3 d'es Muntant de la possessi\xc3\xb3 de Sarri\xc3\xa0, que origin\xc3\xa0 el nucli anomenat Establiments Nous. El 1685 els establiments vells tenien 69 parcel\xc2\xb7les i els nous 33._NEWLINE_En aquests segles, la zona d\xe2\x80\x99Establiments formava part del municipi d\xe2\x80\x99Esporles, del que posteriorment es seccesionaria per formar un municipi independent. Al mapa del Cardenal Despuig (1785) apareixen les grans possessions d'es Canyar, Son Cotoneret, Son Gual, Bunyol\xc3\xad (documentada ja el 1402), Sarri\xc3\xa0, Son Morl\xc3\xa0, Son Mallol i Son Berga. El 1776 es constru\xc3\xad Son Berga Nou, considerada una de les possessions mallorquines m\xc3\xa9s belles i propietat de la fam\xc3\xadlia Safortesa._NEWLINE_L\xe2\x80\x99any 1837, Establiments es va separar d\xe2\x80\x99Esporles i es constitu\xc3\xad municipi propi, mantenint-se fins al 1919, any en qu\xc3\xa8 va passar a ser un barri de Palma, si b\xc3\xa9 va conservar moltes de les caracter\xc3\xadstiques de poble. Sembla que les causes d\xe2\x80\x99aquest fet varen esser els problemes econ\xc3\xb2mics i les disc\xc3\xb2rdies entre liberals i conservadors._NEWLINE_A mitjans del segle XIX (1847), Establiments tenia una poblaci\xc3\xb3 de 1460 habitants, 367 cases i una extensi\xc3\xb3 de 22,55 kil\xc3\xb2metres. Durant aquest segle el municipi va continuar essent fonamentalment agr\xc3\xadcola i les principals produccions eren el blat, l\xe2\x80\x99ordi, la civada, les ametlles, l\xe2\x80\x99oli, les garroves i el llegum._NEWLINE_Durant la d\xc3\xa8cada de 1870, les principals possessions eren Sarri\xc3\xa0 (426 ha), Bunyol\xc3\xad (376 ha), Son Gual (195 ha), Son Morl\xc3\xa0 (95 ha) i el Canyar (84 ha). Els propietaris de totes aquestes finques residien a Palma i sovint eren nobles._NEWLINE_L\xe2\x80\x99any 1890 tan sols hi havia un teixidor registrat per\xc3\xb2 a poc a poc hi va anar augmentant el nombre. El 1899 ja hi havia 19. A principis del segle XX varen apar\xc3\xa8ixer tres f\xc3\xa0briques de teixits, una de sabates i una de mosaics._NEWLINE_Al 1910, l'antic municipi d'Establiments va ser annexionat al municipi de Palma, amb la categoria de barriada._NEWLINE_El 1926, Establiments va passar a tenir una l\xc3\xadnea de comunicaci\xc3\xb3 directa gr\xc3\xa0cies a la inauguraci\xc3\xb3 d\xe2\x80\x99una l\xc3\xadnea de tramvies el\xc3\xa8ctrics que partia del carrer de Sant Miquel. Aquest tramvia va funcionar fins al 1959, any en qu\xc3\xa8 fou substitu\xc3\xaft per una l\xc3\xadnea d\xe2\x80\x99autobusos._NEWLINE_El 1933, la f\xc3\xa0brica de ciment de Joan Colom va iniciar l\xe2\x80\x99explotaci\xc3\xb3 de les pedreres, que posteriorment causarien molts problemes i pol\xc3\xa8miques._NEWLINE_Durant la Guerra Civil, hi va haver empresonaments i alguns assassinats com el del fuster i administrador de les Joventuts Socialistes Antoni Roca Llad\xc3\xb3 i el del socialista esporler\xc3\xad resident a establiments Gabriel Calafell Serra. Aix\xc3\xb2 va suposar que alguns establimenters s\xe2\x80\x99amaguessin per por de la repressi\xc3\xb3._NEWLINE_A partir dels anys cinquanta i arran del creixement tur\xc3\xadstic, s\xe2\x80\x99inici\xc3\xa0 una lenta decad\xc3\xa8ncia del camp i la majoria de les f\xc3\xa0briques van tancar. Tamb\xc3\xa9 va arribar un important contingent d\xe2\x80\x99immigrants._NEWLINE_En els anys vuitanta es varen fer algunes millores com la xarxa d\xe2\x80\x99aig\xc3\xbces netes i brutes i la construcci\xc3\xb3 d\xe2\x80\x99un ambulatori.\n_START_SECTION_\nIdentitat de poble\n_START_PARAGRAPH_\nTot i que actualment Establiments forma part de Palma, els habitants d'Establiments tenen un gran sentiment d'unitat i una identitat molt forta, m\xc3\xa9s que una simple barriada de Palma. Aix\xc3\xb2 es deu principalment a la dist\xc3\xa0ncia que hi ha entre Palma i Establiments, a m\xc3\xa9s del fet que l'est\xc3\xa8tica d'Establiments \xc3\xa9s molt m\xc3\xa9s r\xc3\xbastica que les altres barriades de Palma._NEWLINE_Aquesta separaci\xc3\xb3 ha provocat que alguns dels ve\xc3\xafnats se sentin desatesos, tot argumentant que fa anys que \xc2\xa0demanen \xc2\xa0voravies, que han de caminar per la carretera on passen els cotxes; tamb\xc3\xa9 manifesten que la freq\xc3\xbc\xc3\xa8ncia del bus que passa per Establiments \xc3\xa9s insuficient."